Сама вёска Залессе знаходзіцца побач з ракой Драя, плаціна на якой яшчэ ў другой палове 18 ст. стварыла вялізную сажалку з востравам. Менавіта ад сажалкі і пачынаўся прыгожы парк, у якім размяшчалася сядзіба з дрэва. У першай палове 19 стагоддзя адбылася сур’ёзная рэканструкцыя сядзібы. У гэты час узвялі мураваны палац і заклалі яшчэ адзін парк уздоўж ракі. Сучасны палац сям’і Агінскіх — гэта помнік архітэктуры эпохі класіцызму 19 ст. Меліся таксама капліца, млын, піваварня, дом садоўніка, канюшня, аранжарэі. У парку размяшчаліся два звярынцы, альтанкі, аглядныя пляцоўкі.